b"\n_START_ARTICLE_\nMatei Pavel Haiducu\n_START_SECTION_\nBiografie\n_START_PARAGRAPH_\nS-a n\xc4\x83scut la Bucure\xc8\x99ti iar tat\xc4\x83l s\xc4\x83u, Ludovic Hirsch (1919 - 1961), a fost ofi\xc8\x9ber de Securitate._NEWLINE_\xc3\x8encep\xc3\xa2nd din 1975 a locuit \xc3\xaen Fran\xc8\x9ba sub pretextul de a fi refugiat politic, dar, de fapt, el activa ca spion rom\xc3\xa2n, \xc3\xaen special \xc3\xaen domeniul tehnologiei nucleare. \xc3\x8en 13 ianuarie 1981 Haiducu a primit un ordin de la \xc8\x99eful s\xc4\x83u, generalul Nicolae Ple\xc8\x99i\xc8\x9b\xc4\x83, s\xc4\x83-i asasineze pe Virgil T\xc4\x83nase \xc8\x99i Paul Goma, doi disiden\xc8\x9bi rom\xc3\xa2ni care tr\xc4\x83iau \xc3\xaen Fran\xc8\x9ba. Dar \xc3\xaen loc s\xc4\x83 \xc3\xaendeplineasc\xc4\x83 misiunea, Haiducu s-a predat serviciului de contraspionaj francez, \xc3\xaempreun\xc4\x83 cu care s-a pref\xc4\x83cut c\xc4\x83 atenteaz\xc4\x83 la via\xc8\x9ba lui Goma la o recep\xc8\x9bie \xc8\x9binut\xc4\x83 la 18 mai 1982 la Hotel Concorde Lafayette din Paris cu o b\xc4\x83utur\xc4\x83 otr\xc4\x83vit\xc4\x83 (dar, b\xc4\x83utura otr\xc4\x83vit\xc4\x83 a fost v\xc4\x83rsat\xc4\x83 ca din gre\xc8\x99eal\xc4\x83 de c\xc4\x83tre o \xe2\x80\x9einvitat\xc4\x83 neatent\xc4\x83\xe2\x80\x9d, care era de fapt o agent\xc4\x83 a serviciului de contraspionaj francez) \xc8\x99i a simulat o r\xc4\x83pire \xc8\x99i asasinare a lui T\xc4\x83nase, c\xc3\xa2nd martori l-au v\xc4\x83zut pe T\xc4\x83nase la data de 20 mai 1982 fiind urcat f\xc4\x83r\xc4\x83 voia sa \xc3\xaentr-un automobil._NEWLINE_Pre\xc8\x99edintele Fran\xc8\x9bei, Fran\xc3\xa7ois Mitterrand, a fost complice al acestui plan. La data de 9 iunie 1982 Mitterand a \xc8\x9binut o conferin\xc8\x9b\xc4\x83 de pres\xc4\x83 la care l-a atacat pe pre\xc8\x99edintele rom\xc3\xa2n Nicolae Ceau\xc8\x99escu pentru acest caz \xc8\x99i \xc8\x99i-a am\xc3\xa2nat vizita oficial\xc4\x83 planificat\xc4\x83 \xc3\xaen Rom\xc3\xa2nia pentru luna septembrie. Haiducu s-a \xc3\xaentors \xc3\xaen Rom\xc3\xa2nia, unde a raportat c\xc4\x83 misunea a fost \xc3\xaendeplinit\xc4\x83, lucru pentru care a fost decorat cu ordinul \xe2\x80\x9eSteaua Rom\xc3\xa2niei\xe2\x80\x9d \xc8\x99i felicitat personal de c\xc4\x83tre Nicolae Ceau\xc8\x99escu la vila de var\xc4\x83 a acestuia de la Neptun.  A reu\xc8\x99it s\xc4\x83 \xc3\xae\xc8\x99i duc\xc4\x83 familia \xc3\xaen Fran\xc8\x9ba \xc3\xaenainte ca adev\xc4\x83rul s\xc4\x83 ias\xc4\x83 la suprafa\xc8\x9b\xc4\x83. \xc3\x8en tot acest timp, T\xc4\x83nase a stat ascuns undeva \xc3\xaen regiunea Bretania din nord-vestul Fran\xc8\x9bei. Haiducu a fos condamnat la moarte in absentia \xc8\x99i i s-a confiscat toat\xc4\x83 averea. La 31 august 1982 Haiducu a \xc8\x9binut o conferin\xc8\x9b\xc4\x83 de pres\xc4\x83 la sediul revistei \xe2\x80\x9eActuel\xe2\x80\x9c \xc3\xaempreun\xc4\x83 cu Paul Goma \xc8\x99i Virgil T\xc4\x83nase, unde a descris misiunea._NEWLINE_Haiducu a continuat s\xc4\x83 tr\xc4\x83iasc\xc4\x83 \xc3\xaen Fran\xc8\x9ba sub numele de Mathieu Forestier, c\xc4\x83s\xc4\x83torindu-se cu o fran\xc8\x9buzoaic\xc4\x83 cu care a avut doi copii. \xc3\x8en 1984 Haiducu a publicat o carte (J'ai Refus\xc3\xa9 De Tuer \xe2\x80\x94 \xe2\x80\x9eAm refuzat s\xc4\x83 ucid\xe2\x80\x9d) cu detalii despre acest caz._NEWLINE_A decedat \xc3\xaen 1998."